  Виталий Пронин Алнаш  Ёрослэн данэз - воргорон киын Таӵе нимын туспуктэмъёслы сӥзем вожвылъяськон ялэмын.Ужрадэз радъяны юртто «Удмурт Кенеш» но «Удмурт нылкышно кенеш» огазеяськонъёслэн ёросысь ёзъёссы. Сӥземын со Алнаш черкогуртлэн 265 ар тырмонэзлы. Вожвылъяськонэ пыриськыны быгато вань мылкыд карисьёс. Туспуктэмъёс вылын (А4 формат) воргоронъёс (оген яке трос кузя) луыны кулэ. Ужъёсты  вайыны кулэ 3-тӥ июнёзь ёрос администрацилэн 4-тӥ кабинетаз Валентина Ивановалы. Пусъёно авторлэсь нимзэ, арессэ но улон интызэ. Бӧрысь соосты адӟыны луоз культурая но искусствоосъя центрысь, 10-тӥ июне вормисьёсты шараялозы.Сарапул  «Зоринча» али но ворекъя Бадӟым классъёсын дышетскисьёс понна «Зоринча» шудон ортчиз.Ёросысь пиналъёс люкаськизы Уральское черкогуртэ. Татысь школа нуллэ Совето Союзлэн Героезлэсь, Быдӟым оже пыриськем муртлэсь Павел Субботинлэсь нимзэ. Пиналъёс азьын вераськизы ёросысь но муниципал кылдытэтысь кивалтӥсьёс, куное ӧтемын вал шаерысьтымы МВД-ысь ветеран огазеяськонэн кивалтӥсь Герман Санников но мукетъёсыз.110 пиналъёс 10 пӧртэм шуг-секытъёс пыр ортчизы: граната зћръязы, бызьылӥзы, автоматэз сэрттӥзы-бичазы, историез тодэмзэс возьматӥзы. Вормисе потӥзы Уральское школаысь нылпиос. Та нуналъёсы Иж котырысь «Ёлочка» нылпи лагерьын ортче шаерысьтымы пиналъёслэн «Зоринча» шудонзы. Ёрослэсь данзэ отын утьыны шуд усиз Уральскоеысь нылпиослы.Иж  Быдэс Россиен ӵош Ижысь Эшъяськон монумент доры 27-тӥ мае студентъёс люкаськозы.16 часын отын митинг ортчоз. Со сӥземын студентъёслэн отрядъёссылэн ужзэс мытонзылы, командиръёслы путёвкаос сётозы. Гужем ужаны мылкыд каризы 1 сюрс 700 пала егитъёс, соос 82 пӧртэм отрядъёсын тыршозы. Шаерамы лэсьтӥськонын но гурт удысын, нылпи лагерьёсын ужам сяна, вуылозы на Краснодарысь «Дельфин.RU», Пермь улосысь «Парма», Омскысь «Омск 300» отрядъёсы, Россиысь «Орлёнок» нылпи центре, Чувашиысь дышетонъя «Созвездие» отрядэ, нош «Монолит» отряд пыриськоз Челябинск улосысь Озёрск городын «Мирный атом» пуктӥськонэ. 60 мурт Кам шур вамен выж лэсьтоз.Кез  955 книга 27-тӥ мае - Библиотекаын ужасьлэн нуналэз.Солы сӥзьыса, ӵапак та нуналэ ёросын «Устоез библиотекарь» вожвылъяськон ортчоз. Соос понна 4 конкурс чакламын, лыдэ басьтозы книга-газетъёсын но калыкен ужаны быгатэмзэс.Та вакытэ ёросысь библиотекаосын 87 сюрс книгаос возисько. Ёрос юрттэмъя гожтӥськыны луэ ёросын но шаерын печатласькись газет-журналъёслы. Туэ ар понна Культурая но туризмъя министерство Кез ёрослы 110 сюрс 500 манет висъяз, со коньдонэн 955 книга басьтэмын. Лыдӟисьёс но библиотекаосты узырмыто. 2015-тӥ арын соос 320 книга кузьмазы, туэ ар куспын - 137.Ува Бадӟым сюлмаськон Та арня шорын ёросысь 11-тӥ классэз йылпумъясь 170 пиналъёслы гырлы берпуметӥзэ шуккиськиз.Талы сӥзьыса, школаосын 9 часын ужрадъёс ортчизы, нош 12 часын соос люкаськизы ёросысь культурая «Юность» юртэ. Егитъёслэн 27-тӥ майысен огъя кун экзаменъёссы кутскозы. 112 пинал обществознаниез бырйиз, физикаез - 69 пинал, биологиез - 49, историез - 46 мурт, литератураез 20 мурт гинэ бырйиз, англи кылэз - 12 мурт, информатикаез - 11. Кинлы кызьы удалтоз, соиз тодмо луоз ини, толэзь ортчыса.Вавож  Бакчаын сылэ сульдэр Удмурт культуралэн нуналъёсызлы сӥзьыса, Вавожысь клубын нырысьсэ ужрад ортчиз быдэсак удмурт кылын.Апрель толэзе тросэз бакчаосазы бугыръяськыны кутско бере, соин ик ужрадэз бакча ужен герӟаны малпамын вал. «Бакчаын сылэ сульдэр, учкыны эн кыльы бер» нимаськись ужрадын кузёос вал бакча сульдэръёс. Та ролез быгатыса шудӥзы Лариса Кутергина но Сергей Матвеев. Ужрадэ лыктэмъёслы капчи мылкыд кузьмазы ёросысь фольклор коллективъёс но нылпи садын тыршисьёс, ёрос культурая юртысь арганчиос калыкез эктытӥзы но. Жаль, шулдыр концертэз учкисьёс ӧжытгес вал. Можга  Сусо но согы Татысь кошкем но уг поты, сокем шулдыр но чебер, шуо Можга ёросысь Александрово шор ёзо школаысь музее вуылӥсьёс.Музей туэ 1-тӥ оштолэзе гинэ усьтӥськиз, но кӧня адями пыраз ини, кӧня шуныт кылъёс верамын но гожтэмын тетраде! Музейёслэн калыккуспо нуналзылы сӥзьыса, «Музейлы - кузьым» ужрад ортчиз. 9-тӥ но 10-тӥ классъёсын дышетскисьёс удмурт юртъерлэсь макетсэ дасязы. Нош Александрово гуртын  улӥсь  З. Николаева  кузьмаз вашкала арбериоссэ: 5 сусо (куиськон челнок), кут гозы пунон, согы (етӥн яке пыш сынан арбери, щётка выллем), аръян шуккон боды, озьы ик пышлэсь (конопля) черсэм быдэс пунэт шорт, етӥн куж. Табере музейын 80-лэсь трос арбериос ини.Дасяз Валентина Емельянова Теги: ёросъёс  